বৃহস্পতিবার রাতেই অডিও টেপের মাধ্যমে বিমল গুরুঙ্গ হুমকি দিয়েছিলেন, ৩০ অক্টোবর তিনি পাহাড়ে প্রকাশ্যে আসবেন। গুরুঙ্গপন্থীদের হাতে পুলিশ অফিসারের মৃত্যুর পরে বিমল গুরুঙ্গ আর পাহাড়ে ফিরতে পারবেন না বলে দাবি করলেন বিমলের প্রতিদ্বন্দ্বী বিনয় তামাং।
বৃহস্পতিবার রাতেই দার্জিলিঙে বিমল গুরুঙ্গকে ধরতে গিয়ে পুলিশের সঙ্গে গুরুঙ্গপন্থীদের সংঘর্ষ বাঁধে। গুলিবিদ্ধ হয়ে মৃত্যু হয় এক পুলিশ অফিসারের। 

শুক্রবার সকালেই মুখ্যমন্ত্রী মমতা বন্দ্যোপাধ্যায়ের সঙ্গে বৈঠক করার জন্য কলকতায় আসেন বিনয় তামাং। তাঁর দাবি, ‘‘পাহাড়ের মানুষ শান্তি চান। আমরা চাই না দার্জিলিঙ আর একটা কাশ্মীর হোক, জঙ্গিদের আশ্রয়স্থল হোক। কিন্তু আজ যে ঘটনা ঘটেছে, শুনেছি সেখানে সাতটি একে ৪৭-সহ প্রচুর আগ্নেয়াস্ত্র উদ্ধার হয়েছে। পুলিশ তল্লাশি চালাচ্ছে। আশা করি দোষীরা ধরা পড়বে।’’

এই বিষয়ে অন্যান্য খবর

লুকিয়ে থাকলেও বিপদ, সামনে এলেও সঙ্কট! পুলিশ মেরে কতদিন বাঁচবেন গুরুঙ্গ
ইঞ্জিনিয়ারিংয়ে সুযোগ পেয়েও পুলিশে, বাবা-মার আশঙ্কাই সত্যি হল দার্জিলিঙের জঙ্গলে


বিনয়ের দাবি, এই বিপুল পরিমাণ অস্ত্র উদ্ধারের পরে তাঁরও মনে হচ্ছে, বিমল গুরুঙ্গের সঙ্গে জঙ্গি যোগ রয়েছে। বিনয় অবশ্য দাবি করেছেন, তাঁর সঙ্গে মুখ্যমন্ত্রীর এ দিনের বৈঠক পূর্ব-নির্ধারিতই ছিল। বৃহস্পতিবারের ঘটনার সঙ্গে এই বৈঠকের কোনও সম্পর্ক নেই।